P r e d k l a d a c i a   s p r á v a

Dohoda o spolupráci medzi vládou Slovenskej republiky a vládou Flámska (ďalej len “dohoda”) je v súlade s obojstranne prospešným slovensko-belgickým záujmom o posilnenie zmluvnej základne vzájomných vzťahov a rozvinutie priamej spolupráce medzi Slovenskom a belgickými regiónmi a spoločenstvami. V marci t.r. bola podpísaná Dohoda o spolupráci medzi vládou SR na jednej strane a Francúzskym spoločenstvom Belgicka a vládou Valónskeho regiónu na druhej strane. 
Táto Dohoda je odrazom novej ústavnej situácie v Belgicku, ktorá spoločenstvám a regiónom dáva právomoc podpisovať medzinárodné zmluvy v oblastiach ich výlučných kompetencií.

Slovenská republika a Flámsko budú prostredníctvom tejto dohody rozvíjať vzájomnú spoluprácu vo všetkých oblastiach, ktoré patria do ich kompetencií. 
	
Cieľom tejto dohody je posilňovať a rozširovať vzájomnú spoluprácu v oblasti hospodárstva, techniky, školstva, vedy, mládeže, kultúry a mediálnej politiky, politiky sociálnej starostlivosti, zdravotnej starostlivosti, politiky bývania, životného prostredia, infraštruktúry, dopravy, telekomunikácií, poľnohospodárstva a agropriemyslu, odbornej prípravy a zamestnanosti, cestovného ruchu, športu a reformy verejnej správy. S týmto cieľom budú zmluvné strany podporovať spoluprácu medzi inštitúciami a podnikmi pôsobiacimi vo vyššie uvedených oblastiach.

V oblastiach, ktoré sú predmetom dohody sa zmluvné strany rovnako zaväzujú spolupracovať v rámci medzinárodných organizácií, najmä európskych inštitúcií. Zmluvné strany budú  spolupracovať v rámci programov medzinárodných organizácií v oblastiach, ktoré patria do ich pôsobnosti vyjadrujúc tak svoje osobitné vzťahy priateľstva a pristupujúc k sebe ako k privilegovaným partnerom.

Dohoda je v súlade s procesom zbližovania medzi Slovenskou republikou na jednej strane a Európskou úniou a jej členskými štátmi na druhej strane. 

Flámsko už uzatvorilo analogickú dohodu s Estónskom, Litvou, Lotyšskom, Maďarskom, Poľskom, Rumunskom a Slovinskom a okrem Slovenska sa pripravuje podpis i s ČR a Bulharskom.   

Po schválení dohody vládou SR sa predpokladá jej podpísanie za slovenskú stranu ministrom zahraničných vecí SR a za partnerov predsedom vlády Flámska v rámci jeho plánovanej návštevy v SR.

Vzhľadom na prierezový charakter tejto dohody je gestorom prípravy jej textu Ministerstvo zahraničných vecí SR. Jej ďalšia realizácia a koordinácia je v zmysle schváleného uznesenia vlády SR o bilaterálnej zahraničnej pomoci z členských krajín EÚ zameranej na prípravu Slovenska na vstup do EÚ i programov a projektov spolupráce vykonávaných na základe bilaterálnych dohôd s krajinami EÚ v kompetencii Úradu vlády SR.

Dohoda je v súlade s právnym poriadkom SR a všeobecne uznávanými zásadami medzinárodného práva, ako aj so záväzkami prevzatými v rámci iných platných zmlúv.